Polo Karimunjawa

Polo Karimunjawa panèka sala sèttong polo sè aropa'aghi polo palèng rajâ bân polo otama è Kapolowan Karimunjawa, Inḍonèsia. Polo panèka saccara administratif tamaso' ka ḍâlem ḍaèra Kacamatan Karimunjawa, Kabupatèn Jeppara, Propinsi Jhâbâ Tengnga. Polo panèka bâḍâ ra-kèra 90 km è bun ḍâjâna Jeppara.

 Nyama 
Nyama Karimunjawa ècarèta'aghi asalla ḍâri ongkapan ḍâlem bhâsa Jhâbâ, èngghi ka'ḍinto kremun-kremun (samar). Hal ka'ḍinto bâḍâ kaè'enna kalabân Polo Karomunjawa sè abâssenna samar manabi èyabâs ḍâri Polo Jhâbâ. Panyebbhudhân ghânèka ècarèta'aghi abhâreng kalabân carèta Sunan Kudus bân pottrana Sunan Nyamplungan sè mangkat bân nettep è Karimunjawa. Nyama Karimunjawa kadhâng ètolès apèsa (Karimun Jawa).Widowati, A. I. (2011). Cerita Rakyat Sunan Nyamplung dalam Asal-usul Karimun Jawa (Skripsi). Semarang: Fakultas Bahasa dan Seni Universitas Negeri Semarang.

 Sajhârâ 
Carèta ra'yat è Karimunjawa nyebbhuttaghi carèta Amir Hasan (Sunan Nyamplungan), ana'an Sunan Muria sè aropa'aghi sala sèttong ḍâri sangang wâlli. Sala sèttong carèta nyebbhuttaghi jhâ' Sunan Muria ngangghep jhâ' ana'an ghânèka cengkal saèngghâ Sunan Muria matoro' ana'an ka Sunan Kudus. Sa'amponna narèma pamolangan ḍâri Sunan Kudus bân èpabâli ka Sunan Muria, Amir Hasan èparènta sareng ramana ka'angghuy mangkat ka wilajâ laèn kalabân tojjhuwân nyebbhârraghi Islam. Sunan Muria marènta ḍâ' Amir Hasan ka'angghuy mangkat ka sèttong polo sè abâssenna samar ḍâri konco'on Ghunong Muria. Amir Hasan mangkat abhâreng ḍuwâ' abdhi (sombher laèn nyebbhuttaghi santrè) bân èsangowè bighina bhungka nyamplung (Calophyllum inophyllum) sarta mustaka (hèyasan è konco'on / bubunganna masjid) masjid. È polo ghânèka, ècarèta'aghi jhâ' Amir Hasan aperrang sareng bajak laut (rompak). Amir Hasan ghu'-lagghu'en èkennal kalabân asma Sunan Nyamplungan. Ḍaèra kennengenna Amir nettep è Karimunjawa, samangkèn pon anyama Nyamplungan bân bâḍâ pan-bârâmpan bhungkana nyamplung.

 Sombher